
1. 
הצעת חוק התוכנית להבראת כלכלת ישראל (תיקוני חקיקה להשגת יעדי התקציב והמדיניות הכלכלית לשנות הכספים 2003 ו-2004) (מס' 2) (תיקון מס' 2) (ביטול איחוד רשויות מסוימות), התשס"ד-2004 (פ/1846)
2. הצעת חוק התוכנית להבראת כלכלת ישראל (תיקוני חקיקה להשגת יעדי התקציב והמדיניות הכלכלית לשנות הכספים 2003 ו-2004) (מס' 2) (תיקון מס' 3) (ביטול איחוד רשויות מסוימות), התשס"ד-2004 

היו"ר יורי שטרן:

בוקר טוב. אתמול קיימנו דיון בסוגיה הזאת – דיון רציני מאוד, לדעתי. חשבנו לא רק על עצם פיזור הרשות. צוין – אני לפחות ציינתי – שמדובר במקרה חריג, שאין דומה לו ביישובים האחרים, בנסיבות מיוחדות מאוד. בנסיבות המיוחדות מאוד האלה הוועדה מחליטה לתמוך בפיזור הרשות המאוחדת ובעריכת בחירות. מייד נקבע ונצביע. עלו שאלות לגבי המועצות שהקדנציה שלהן נקטעה ועוד.

שר הפנים אברהם פורז:
	
היא לא נקטעה, היא נגמרה בזמן. 

היו"ר יורי שטרן:

	יש כאלה שהקדנציה שלהן נגמרה בזמן, ויש כאלה שהקדנציה שלהן נקטעה. 

מרים פרנקל-שור:
	
ביישוב אבו סנאן היו צריכים ללכת לבחירות ביום 28 באוקטובר 2004, על זה היושב-ראש מדבר. 

היו"ר יורי שטרן:

יש שתי רשויות שבהן התקופה הזאת נקטעה, ויש שתיים ששם זה היה במועד. כפי שנראה לי ולחברי, יוזמי החקיקה, היום נחליט על העיקרון, נביא להצבעה את ההצעה לבטל את הסעיף הרלוונטי בחוק להבראת המשק, נקבע מועד לבחירות, ומי שירצה להוסיף תיקונים כאלה או אחרים יעשה את זה באמצעות הסתייגויות במליאה. 

שר הפנים אברהם פורז:

	תודה על רשות הדיבור. זה לא סוד שחשבתי שצריך להמשיך במהלך האיחוד ולא ליצור תקדים שבו אנחנו מוותרים על האיחוד. אני גם רוצה לומר שמשרד הפנים הביא לכנסת את הרעיון להפוך את הרשויות הדרוזיות האלה למועצה אזורית ולא לעירייה – ועל-ידי זה לתת לכל אחד את האפשרות לוועד מקומי ולאוטונומיה מסוימת. מי שהחליט להפוך את הרשויות לעירייה אחת היתה הכנסת, בניגוד לדעתנו.  

עמרם מצנע:

	זאת היתה הצעת ממשלה. 

שר הפנים אברהם פורז:

	רבותי, הוועדה המקצועית במשרד הפנים המליצה כך. 

איוב קרא:

	אם עירייה לא רצו, מועצה אזורית ירצו?

יצחק הרצוג:

	השר פורז, זה מעולם לא הגיע לוועדת הכספים כך. זה הגיע כעיר, גי"א. 

דוד אזולאי:

	עיר. 

דוד אזולאי:

	אולי זה מה שרצית, זה לא מה שהיה.

היו"ר יורי שטרן:

	רגע, זכות הדיבור לשר הפנים. 

עבד אלמאלכ דהאמשה:

	מה הבעיה, רק קובעים היסטוריה. לא חוזרים לזה. קצת היסטוריה. 

משה גפני:

	אדוני היושב-ראש, השר צודק. חוות הדעת של אנשי המקצוע, הוועדה, היתה שיש להקים מועצה אזורית. כשזה הגיע לוועדת הכספים זה כבר הפך לעירייה. 

היו"ר יורי שטרן:

זה הגיע רק כעירייה. ככנסת לא התבקשנו אחרת. 

שר הפנים אברהם פורז:

	אפשר לקרוא את זה בחוברת הכחולה, בקריאה הראשונה. ההצעה היתה כפי שהמליצה הוועדה. החליטו על עירייה. למה הרעיון של מועצה אזורית היה טוב יותר? מועצה אזורית היא גוף פחות צנטרליסטי. עדיין יש גוף מאוחד, אבל לכל יישוב יש ועד מקומי, והעניין האינדיווידואלי בולט יותר במועצה אזורית. כך חיים קיבוצים ומושבים, במועצות אזוריות. זה לא התקבל – בסדר. לא רציתי לסגת אחור לא בגלל התקדים. בסופו של דבר, אני אומר לכם, אני חושב שלהפוך את גי"א לעיר זאת היתה טעות. זאת היתה צריכה להיות מועצה אזורית. 

אבל אני לא מנהל קרבות מאסף. ברגע שבמליאה היה רוב בעד, אמרתי שאני מכבד את החלטת המליאה, וצריך לרוץ קדימה. וכידוע, מאחר שאפשר לעשות מביצה חביתה אבל מחביתה אי-אפשר לעשות ביצה, כל מה שצריך זה ללכת בחירות, מה שיותר מהר. 

לגבי תקופת הביניים: אנחנו יודעים שראש הרשות שנבחר מקובל מקסימום ביישוב אחד, אולי ביישוב וחצי. ביתר המקומות לא מכירים בו, גם לא השתתפו בבחירות. מינינו שם מורשים, שמעמדם הוא של מעין חשבים מלווים. תפקידם להעביר בשלום את תקופת הביניים, כי בכל זאת צריך  תאורה ברחוב, צריך לפנות אשפה, צריך לשלם משכורות לעובדים. זה מה שהם עושים. 

ביקשתי משעתו ממר אהוד שיל"ת לבוא לוועדה ולומר מהו הזמן המינימלי הנדרש לבחירות. אולי עו"ד זמרת יודע להשיב על כך. 

יהודה זמרת:

אנחנו צריכים 90 יום, יש לנו גם זמן התארגנות. יש גם תקופת צינון של עובדים. 

שר הפנים אברהם פורז:

	אם צריך לקבוע 90 יום או 120 יום – את זה אתם תשקלו. לא אכפת לי. כל מועד שתקבעו טוב בעיני. תחליטו על מועד ונרוץ לבחירות במהירות. בזה נשים את העניין בצד. אי-אפשר לעשות הסדרים: לקחת מישהו שתקופת כהונתו קוצרה וחצי שנה לא בעסק, להחזיר ואתו ולשים אותו בתור משהו. זה לא יעיל. הממונים שלנו מתפקדים – יותר טוב או פחות טוב, אבל הם מתפקדים. יהיו בחירות ובכך נביא את העניין לידי גמר. 

דוד אזולאי:

	מה ההתייחסות שלך למועצת אבו סנאן? שם הבחירות היו אמורות להיות ב-2005. 

מוחמד ברכה:

	הוא ענה על כך. 

משה גפני:

	הוא אמר שיהיו בחירות בכל הרשויות. 

שר הפנים אברהם פורז:

	אי-אפשר להחזיר על מכונו גוף שכבר חצי שנה אינו מתפקד. זה לא סביר. מעבר לכך, אתם יודעים שהכנסת אישרה את האפשרות שהממשלה, לפי הצעתי, תפזר רשות מקומית לצורכי איחוד בתום שלוש שנים. הקדנציה נגמרה. אותם אנשים באבו סנאן – שייבחרו מחדש. צריך לעשות בחירות בכל הרשויות האלה. בתקופת הביניים צריך לתת לניהול שלנו לעבוד. 

דוד אזולאי:

	הפקידים שאתה מציע שינהלו,

שר הפנים אברהם פורז:

	הם כבר מנהלים.

דוד אזולאי:

	אני לא יודע אם אתה יודע, אבל התושבים לא משתפים פעולה עם הפקידים האלה. 

מוחמד ברכה:

	אחרי ההחלטה כאן, אחרי שיהיה מנגנון של בחירות, זה יהיה אחרת. 

דוד אזולאי:

אני שואל את השר. האם הפקידים הללו יהיו כפופים לשר בתקופת הביניים הזאת? הם יפעלו ולא ינסו להיות עם צד זה או אחר? שימלאו תפקידם נאמנה. זה חשוב מאוד, בתקופה רגישה כל כך, לאחר משבר גדול כל כך. 

שר הפנים אברהם פורז:

ברור. האנשים האלה מונו על-ידי מנכ"ל משרד הפנים, אני אפילו לא יודע בדיוק מיהם. 

היו"ר יורי שטרן:

לא, הם מונו על-ידי הממונה על המחוז. באבו סנאן מונה אדם שבפעם הראשונה זה שנים רבות, אולי בכלל בפעם הראשונה בתולדות היישוב הזה, סגר את המועצה ביום האדמה. והוא נציג ממשלת ישראל. 

שר הפנים אברהם פורז:

	הוא רצה להיות מקובל על התושבים. 

עבד אלמאלכ דהאמשה:

	זה הדבר הגדול?

היו"ר יורי שטרן:

זה דבר זוועתי. כשהיתה הנהגה מקומית, היא לא סגרה. נציג הממשלה סגר. שלחתי לך מכתב בעניין. 

עבד אלמאלכ דהאמשה:

	הוא רוצה להיות עם התושבים. 

שר הפנים אברהם פורז:

	רבותי, הדרג המקצועי במשרדי עסק בזה, אני אפילו לא יודע מי האנשים, אין לי מושג. אמרו לי שחייבים לעשות זאת כי אחרת היישובים אינם יכולים להתנהל.

מוחמד ברכה:

	זה לא כמו בזמנה של ש"ס, שהשר ידע כל דבר. 

יצחק הרצוג:

אם כבר אנחנו בפורום כזה, אני רוצה לומר לשר שאנחנו מוטרדים מאוד: יש רשויות מקומיות ערביות ודרוזיות שעוד לא קיבלו כסף. תראה מה ראינו בראמה אתמול – 11 חודש האזרחים לא קיבלו שכר. אין תהליך זירוז?

מוחמד ברכה:

	14 חודש.

שר הפנים אברהם פורז:

	חבר הכנסת הרצוג, כולם מוזמנים לתוכניות הבראה – אבל אמיתיות; לא אחיזת עיניים.

מוחמד ברכה:

	בוא לא נערב שמחה בשמחה. 

יצחק הרצוג:

	זאת הזדמנות לדבר עם השר. 

שר הפנים אברהם פורז:

	אנחנו רוצים לעזור לכולם. אין לי עניין שיהיו משברים, אין לי עניין שלא ישלמו לעובדים. יש לי עניין הפוך. אנחנו עוסקים בכך. 

אני מציע לכם: קבעו מועד לבחירות. אם המצב נראה לכם לא טוב, מבחינתי אתם יכולים לקבוע את המועד אחרי 90 יום – מה המינימום? 

יהודה זמרת:

90 יום זו התקופה שהחוק מחייב. איננו יודעים מתי הוא ייכנס לתוקפו, אבל נדרש גם זמן היערכות –  עבודות טכניות שצריך לבצע. 

מוחמד ברכה:

	נקבע את המקסימום, 120 יום.

שר הפנים אברהם פורז:

	זה חוקי שהוועדה תקבע ששר הפנים יקבע את מועד הבחירות בצו, לא יאוחר ממועד מסוים?

מרים פרנקל-שור:

	זה כתוב. 

שר הפנים אברהם פורז:

	תכתבו ששר הפנים יקבע את המועד המדויק, לא לפני 90 יום ולא אחרי 120 יום מיום אישור החוק בכנסת. 

היו"ר יורי שטרן:

	מר שיל"ת ביקש 100-120 יום. 

עמרם מצנע:

אם נקבע 90-120 יום, זה מכיל הכול. 

דוד אזולאי:

	לא פחות מ-90 יום ולא יותר מ-120 יום. 

היו"ר יורי שטרן:

המפקח על הבחירות ביקש לא פחות מ-100 יום. 

שר הפנים אברהם פורז:

	תקבעו 100-120 יום, ותנו לי אפשרות לקבוע את המועד המדויק, אחרי שאתייעץ עם הגורמים המקצועיים. 


ואסל טאהא:

אם אפשר, צריך להיערך מהר. 

שר הפנים אברהם פורז:

	אני בעד, אילו יכולתי,  הייתי עושה את זה אתמול. 

היו"ר יורי שטרן:

כבוד השר, נעשה הצבעה אבל לא נתפזר, כי יש עוד שאלה של ניהול שוטף. הרי היישובים האלה לא מקבלים כסף.

שר הפנים אברהם פורז:

	הם כן מקבלים.

היו"ר יורי שטרן:

אני לא יודע, עד לפני שבועיים הם לא קיבלו כסף, ככל הידוע לי. 

איוב קרא:

	הם לא מקבלים, המצב קטסטרופלי.

היו"ר יורי שטרן:

פניתי למנכ"ל המשרד בשם הוועדה, וקיבלתי תשובות שמשמעותן שהמשרד מתנהל כאילו אין מהלך כזה בכנסת. הם מדברים על הרשות.

שר הפנים אברהם פורז:

	חבר הכנסת שטרן, אתה צודק, אנחנו חייבים להבטיח שבתקופת הביניים הרשויות האלה יתנהלו באופן מתקבל על הדעת. זה ייעשה כך. אנחה את אנשי המשרד שלי לגרום לכך שבתקופת הביניים, 

דוד אזולאי:

	שיפעלו רק בשוטף.

שר הפנים אברהם פורז:

ודאי. המטרה כרגע לגרום לכך שהתושבים יקבלו שירותים מוניציפליים. ברור שמי שנמצא שם לא יוכל לעשות תוכנית הבראה. הוא יעזוב בעוד שלושה חודשים. נוודא שבתקופת הביניים יינתנו שירותים ברמה,

דוד אזולאי:

	מתי יחדל לכהן ראש המועצה של גי"א?

שר הפנים אברהם פורז:

	ביום שיהיו בחירות חלופיות, ביום שחמשת הנבחרים החדשים ייכנסו. 

דוד אזולאי:

אני מדבר על ראש המועצה של גי"א, סאלח. הוא ימשיך לכהן?

איוב קרא:

	הוא ימשיך לכהן עד הבחירות. 

שר הפנים אברהם פורז:

	משפטית, פורמלית, הוא ראש המועצה עד הבחירות. בפועל אנחנו יודעים שהוא מנהל יישוב אחד ולא יותר.

עבד אלמאלכ דהאמשה:

	גם הוא צריך להיבחר מחדש עכשיו?

יהודה זמרת:
	
יש לו חשב מלווה.

מרים פרנקל-שור:

	באיזה יישוב הוא מכהן? ירקא?

איוב קרא:

	 כן.

שר הפנים אברהם פורז:

	רבותי, באופן פורמלי האיש הוא ראש הרשות עד שיהיו חמישה שיחליפו אותו על-ידי בחירות. דה פקטו אנחנו מנהלים את היישובים האחרים בלעדיו.

דוד אזולאי:

	בעצם יהיה לו מישהו שילווה אותו?

שר הפנים אברהם פורז:

גם בירקא הוא חייב להתמודד מחדש. 

היו"ר יורי שטרן:

אבל בתקופה הזאת שהוא ראש המועצה המאוחדת, שלא תתקיים בעוד כמה חודשים, מי מנהל את ירקא? הוא?

שר הפנים אברהם פורז:

	הוא. הייתי נותן לו את כל חמשת היישובים אבל הוא לא רוצה וגם האחרים לא. 


דוד אזולאי:

	האם הפקיד ממונה בכל המועצות יהיה אחראי גם על ירקא, או לירקא יש רק ראש המועצה?

שר הפנים אברהם פורז:

	אני לא יודע לתת לך תשובה. אם יהיה צורך, הוא יהיה גם בירקא. אם בירקא הכול עובד לפי הכללים, בסדר. 

מוחמד ברכה:

ואם זה מתנהל כמו שצריך?

שר הפנים אברהם פורז:

	אין לי עניין לשים פקיד במקום כזה. אם זה לא מקולקל, אני לא מתקן.

ואסל טאהא:

	לפי המידע שיש לי באבו סנאן ראש המועצה לשעבר וממלא מקומו עודם חותמים על השיקים, אף-על-פי שיש מרכז.

מוחמד ברכה:

	זה לא העניין של השר. זה לא נושא היון. 

דוד אזולאי:

	אם מישהו מקבל את השיק, מחר אפשר להחזיר. הוא מטומטם, סלח לי.

איוב קרא:

	זה לא קשור לחוק. 

יצחק הרצוג:

	בואו נצביע.

ואסל טאהא:

	אחר כך יש גירעון.

דוד אזולאי:

	...

היו"ר יורי שטרן:

סליחה, חבר הכנסת אזולאי. תגיד לי, איך ישבת כאן? נתת לאחרים להפריע? 


דוד אזולאי:

	הכול שאלות ענייניות, זה חשוב מאוד. 

היו"ר יורי שטרן:

הכול ענייני. נתחיל בקריאת החוק ונצביע עליו סעיף-סעיף.

מרים פרנקל-שור:

	אני קוראת את סעיפים 1-3.

דוד אזולאי:
	
מה זה אומר? המועצה תתכנס וכל אחד יכריז על עצמו סיעה?

יהודה זמרת:

	זה יהיה לפי הסיעות שהיו ערב האיחוד. היא מתכנסת רק לצרכים האלה. מנהל הבחירות צריך לכנס אותה.

יחזקאל לביא:

חבר הכנסת אזולאי, הבהרתי את זה אתמול, לגבי מה שמר שיל"ת מתכוון: זה ייעשה רק לצורך ההזדהות, לא יותר. מתכנסים פעם אחת ולא יותר.

מרים פרנקל-שור:

והמועצה לא חוזרת לתפקד, שיהיה ברור. 

יצחק הרצוג:

	שייכתב במפורש. 

היו"ר יורי שטרן:

	לא. מספיק מה שכתוב. 

מרים פרנקל-שור:

אני קוראת את סעיף 4. 

היו"ר יורי שטרן:

יש בעיות עד כה? נצביע על הסעיפים שהוקראו עד כה. 

דוד אזולאי:
	
חבל, נגמור הכול ונצביע על הכול. 

מרים פרנקל-שור:

	אני קוראת את סעיף 5. 

שר הפנים אברהם פורז:

	אולי צריך להוסיף סעיף שקובע כל מחויבות שניתנה על-ידי הרשות המאוחדת,

מרים פרנקל-שור:

	זה מופיע בהמשך, באופן כללי מאוד. אני קוראת את סעיפים 6-7. 

שר הפנים אברהם פורז:

	צריך סעיף אחר. 

מרים פרנקל-שור:

	זה מופיע בסעיף 8, דיברתי על הנושא עם עו"ד זמרת. אני קוראת את סעיף 8. 
	
שר הפנים אברהם פורז:

	זה בסדר. 

דוד אזולאי:

	אני רוצה להוסיף דבר אחד. בסעיף 8, אחרי המילים "שר הפנים ממונה על ביצוע הוראות חוק זה והוא רשאי" – צריך להוסיף "באישור ועדת הפנים" – ואז להמשיך: "לקבוע הוראות לביצוע".

יצחק הרצוג:

לא צריך.

מרים פרנקל-שור:

אלו עניינים טכניים.

מוחמד ברכה:

	לדון בזה פה?

יצחק הרצוג:

	הוא מפקח על הבחירות.

שר הפנים אברהם פורז:

	אני רואה שאתה לא סומך עלי. 

דוד אזולאי:

	האמת, לא. 

מוחמד ברכה:

	בתור סגן שר פנים לשעבר הוא לא סומך.

ניסן סלומינסקי:

	תכתוב הפוך: ועדת הפנים באישור השר. 

היו"ר יורי שטרן:

מהן הוראות הביצוע, מה כלול בהן?

אביטל שטרנברג:

	להעביר משהו מרשות אחת לרשות אחרת. 

יהודה זמרת:

למשל הם קנו מדפסת, וצריך לחלק נכסים.

היו"ר יורי שטרן:

בסדר. אנחנו נצביע על הצעת החוק. מי שרוצה להגיש הסתייגויות יעשה את זה עד יום שני הבא – זהו היום האחרון לקבלת ההסתייגוות. אני מניח שביום שני או שלישי החוק יעלה למליאה.

מרים פרנקל-שור:

נניח את החוק ביום שני, עם ההסתייגויות.

היו"ר יורי שטרן:

אם כן עד שעות הבוקר ביום שני אני מבקש להגיש את ההסתייגויות. 

דוד אזולאי:

	אולי היושב-ראש יאפשר הגשת הסתייגויות עד מחר, נניח, ואז יש סיכוי שזה יעלה ביום שני? 

מרים פרנקל-שור:

כדי שהחוק יעלה ביום שני צריך להניח אותו היום. יש בעיה להניח אותו היום, לכן הוא יונח ביום שני. 

היו"ר יורי שטרן:

עד השעה 12:00 ביום שני, זה מספיק?

מרים פרנקל-שור:

לא. צריך להגיש ביום ראשון או ביום שני בבוקר. 

היו"ר יורי שטרן:

הן יוגשו עד יום שני בשעה 10:00. 

מי בעד החוק לפי הסעיפים שנקראו פה? אושר. 

מרים פרנקל-שור:

היות שמדובר בשתי הצעות חוק והן עולות לקריאה ראשונה כהצעת חוק מאוחדת, עלינו לפנות לוועדת הכנסת כדי לקבל אישור למיזוג ההצעות. אני מבקשת שתתקבל החלטה על מיזוג ההצעות להצעת חוק אחת, ואנחנו נפנה לוועדת הכנסת להסדיר את העניין.

היו"ר יורי שטרן:

בסדר. מי בעד מיזוג ההצעות? אושר פה אחד. 

אני רוצה לסכם: אני מקווה שיקרו שני דברים כתוצאה מהחקיקה הזאת, במישור הכללי. קודם כול כוונתנו להיטיב עם התושבים, כמובן. 

ניסן סלומינסקי:

	שיהיה דוגמה לכל הרשויות האחרות.

היו"ר יורי שטרן:

אנחנו רוצים שהכפרים יתנהלו כמו שצריך, שהתושבים ירוויחו ושהחוק הזה באמת יסייע לכפרים הדרוזים. כולנו התגייסנו לטובתם כי אנחנו רואים בתושבים הדרוזים של המדינה גם אזרחים שווי זכויות וגם אזרחים נאמנים, שמשרתים בצה"ל, שנאמנים למדינה. 

במישור הכללי אני, לפחות, מקווה שיקרו שני דברים: קודם כול, שהלקח הזה יילמד גם בחשיבה לעתיד על האיחודים למיניהם. 

ניסן סלומינסקי:

שיחול גם על כל הרשויות האחרות.

שר הפנים אברהם פורז:

	הלקח שלי הוא לא לעשות איחודים אצל הדרוזים.

היו"ר יורי שטרן:

זה היה יכול לקרות גם במגזר הערבי וגם במגזר היהודי. 

איוב קרא:

	גם אם היית עושה אצל היהודים, זה היה אותו דבר.

דוד אזולאי:

	מה תעשה עם הצעת חוק של ביטול איחוד רשויות יהודיות?

היו"ר יורי שטרן:

	רבותי, כבדו קצת את מי שמדבר, במקרה זה אני. אני מקווה שהמערכת תלמד את הלקח, ובפעם הבאה כשתביאו תוכניות איחוד הן גם תהיינה מחושבות יותר וגם מתואמות יותר עם התושבים, עם רצונם, עם אורח חיים וכו'.


שר הפנים אברהם פורז:

אתה מותח ביקורת על ועדה בכנסת, שנמצאת שני חדרים מכאן. 

היו"ר יורי שטרן:

קודם כול זאת עבודה מקצועית של המשרד. שנית, אני תקווה שהנושא הזה לא יהווה שום תקדים בשום מקום אחר, ולא יקומו לנו מהומות במקומות אחרים.

מוחמד ברכה:

	אם יקומו, יקומו.

דוד אזולאי:

	זה עניין אחר, מי שרוצה, שיגיש הצעת חוק.

שר הפנים אברהם פורז:

	רבותי, אני מודה לכם. הצלתם את הדרוזים ממלתעות האיחוד.

היו"ר יורי שטרן:

	תודה. 

הישיבה ננעלה בשעה נועל. 10:55. 






